Kazys Maksvytis

Kazys Maksvytis (g. 1977 m. birželio 15 d.) – Lietuvos krepšininkas, krepšinio treneris.

1999 m. Lietuvos kūno kultūros akademijoje įgijo kūno kultūros ir krepšinio trenerio bakalauro laipsnį, 2001 m. – kūno kultūros ir sporto magistro laipsnį.

Rungtyniavo Klaipėdos krašto komandose „Klaipėdos konteinerių terminalas“ (2012–2014 m.), „Geras Sprendimas“ (2014–2015 m.).

2010 m. trenerio karjerą pradėjo Kauno „Aisčiuose“, vėliau treniravo „Sakalus“, „Lietkabelį“ (2017 m. – LKL 2 vieta), porą kartų – „Neptūną“ (2014 m. LKL – 2 vieta, 2013, 2019 m. – 3 vieta). 2019 m. pasirašė sutartį su Rusijos klubu iš Permės „Parma“. 2019 m. dalyvavo NBA vasaros lygoje, dirbo Minesotos „Timberwolves“ trenerių štabe.

Kazys Maksvytis sėkmingai treniravo Lietuvos jaunimo rinktines: su U-16 rinktine laimėjo 2008 m. Europos čempionatą, su U-18 – 2010 m. Europos čempionatą, su U-20 – 2011 m. pasaulio ir 2012 m. Europos čempionatus. 2019 m. K. Maksvyčiui siūlyta užimti Lietuvos nacionalinės rinktinės vyr. trenerio postą, bet dėl įsipareigojimų „Parmos“ klubui atsisakė siūlomų pareigų.

2021 m. rugsėjo 14 d. tapo Lietuvos vyrų krepšinio rinktinės vyr. treneriu. 2022 m. vasario mėnesį nutraukė sutartį su Permės „Parma" klubu.

2022 m. balandžio 11 d. tapo Kauno Žalgirio vyr. treneriu. 2022–2023 m. Eurolygos sezone komanda pateko į atkrintamąsias varžybas (užimta 7-oji vieta), taip pat laimėjo Lietuvos krepšinio lygą.

Kazys Maksvytis išugdė būrį žinomų Lietuvos krepšininkų: Joną Valančiūną, Arną Butkevičių, Donatą Motiejūną, Edgarą Ulanovą, Roką Giedraitį ir kt.

Pasiekimai 

 2008 m. Europos čempionas (su jaunučių (U-16) rinktine)
 2010 m. Europos čempionas (su jaunių (U-18) rinktine)
 2011 m. pasaulio čempionas (su jaunių (U-19) rinktine)
 2012 m. Europos čempionas (su jaunių (U-20) rinktine)
 2023 m. Karaliaus Mindaugo taurės čempionas
 2023 m. LKL čempionas

Šaltiniai 

Lietuvos krepšinio treneriai